《题爱柏轩古风》
元代·叶颙

轩前古柏颜色苍，郁如车盖当两厢。霜皮虽无四十围，老干似有千尺强。

云梢已足庇猿鹤，月树或能栖凤皇。孔明庙前曾识面，饱沾雨露凌雪霜。

清阴时作长蛟舞，壮气每学苍龙翔。虬枝直上九万里，荫覆天下为清凉。

常疑半夜风雨响，怒潮驾浪翻钱塘。少焉女娲奏笙簧，仙人环佩朝玉皇。

岿然俯瞰君子室，鸾台凤阁遥相望。连甍接栋眩青碧，雕楹刻桷施铅黄。

往来吟啸谢樵牧，冠盖络绎多金章。娇鞍俊马势豪逸，弭貂鸣玉声铿锵。

内中有人貌异常，峨冠大带美且臧。紫霞之佩云锦裳，当轩危坐轩中央。

手弄瑶琴音琅琅，耳边雅调流宫商。金盘承露倾天浆，忽然饮我琼琚觞。

柏兮特立阶砌下，岁晚相对操愈刚。岂无朱阑护文杏，下视不啻儿女行。

奇才偃蹇不世出，声价岂减楩楠樟。吁嗟尔柏后必昌，大匠遇之未易量。

或为柱石或栋梁，岂可久客卿相傍。慎勿搆作祖龙宅，骊山突兀之阿房。

慎勿搆作黄金屋，茂陵秋风之刘郎。惟帡珍禽贮奇兽，多蓄美婘闲娇嫱。

宁当架为幽人庐，三重茅屋山之阳。虽无精金乏良玉，瓶储斗粟书满床。

床头常留酒一缸，壁上高悬琴一张。读书弹琴饮醇酎，醉卧不梦封侯王。

死生无可无不可，身无富贵名字香。达则营建天子堂，不倾不倚安四方。

招延英杰纳俊良，致君尧舜弼禹汤。群后欢呼趋庙廊，要令华夏歌虞唐。

海宇雍熙万姓康，天锡百福寿命长。子孙持此传无疆，柏兮女与有耿光。

再三语柏柏无语，愿言终久毋相忘。

作者简介：（1296—?）元明间金华府金华人，字景南，一字伯恺，自号云𩕢天民。元末隐居不出，至正中自刻其诗，名《樵云独唱》。入明，举进士，官行人司副。后免官家居，授徒甚众。